## Zakon o izmjenama i dopunama Zakona o tehničkim zahtjevima za proizvode i ocjeni sukladnosti

### NN 79/2007 (30.7.2007.), Zakon o izmjenama i dopunama Zakona o tehničkim zahtjevima za proizvode i ocjeni sukladnosti

# HRVATSKI SABOR

**2492**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O TEHNIČKIM ZAHTJEVIMA ZA PROIZVODE I OCJENI SUKLADNOSTI

Proglašavam Zakon o izmjenama i dopunama Zakona o tehničkim zahtjevima za
proizvode i ocjeni sukladnosti, koji je Hrvatski sabor donio na sjednici 13.
srpnja 2007. godine.

Klasa: 011-01/07-01/106
Urbroj: 71-05-03/1-07-2
Zagreb, 18. srpnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O TEHNIČKIM ZAHTJEVIMA ZA PROIZVODE I OCJENI SUKLADNOSTI

Članak 1.

U Zakonu o tehničkim zahtjevima za proizvode i ocjeni sukladnosti (»Narodne
novine«, br. 158/03.) u članku 1. stavku 1. podstavku 1. riječi: »tehničke
zahtjeve« zamjenjuju se riječima: »bitne zahtjeve«.
U podstavku 3. riječi: »s propisanim zahtjevima« brišu se.
U podstavku 5. riječi: »prije stavljanja proizvoda na tržište i/ili uporabu«
brišu se.
U stavku 2. riječ: »znakova« zamjenjuje se riječju: »oznaka«.

Članak 2.

Članak 2. mijenja se i glasi:
»Proizvodi mogu biti stavljeni na tržište i/ili u uporabu samo ako su sukladni s
odgovarajućim propisanim bitnim zahtjevima, ako je njihova sukladnost utvrđena
prema propisanom postupku i ako su označeni u skladu s odgovarajućim propisima
koji se odnose na te proizvode.«

Članak 3.

Članak 3. mijenja se i glasi:
»U smislu ovoga Zakona upotrebljavat će se ove definicije:
– *Proizvod* je bilo koji predmet koji je projektiran i proizveden ili na koji
drugi način dobiven, neovisno o stupnju njegove prerade, a namijenjen je
stavljanju na tržište.
– *Proizvođač* je fizička ili pravna osoba koja projektira i/ili proizvodi
proizvod, ili osoba koja se, obilježavanjem proizvoda svojim imenom ili znakom
predstavlja kao proizvođač.
– *Distributer* je pravna ili fizička osoba u lancu nabave koja čini proizvod
dostupnim na tržištu.
– *Uvoznik* je svaka fizička ili pravna osoba registrirana u Republici Hrvatskoj
koja proizvod iz drugih zemalja stavlja na tržište na području Republike
Hrvatske.
– *Ovlašteni zastupnik* je svaka fizička ili pravna osoba registrirana u Republici
Hrvatskoj koju je proizvođač pisano ovlastio da djeluje umjesto njega za posebne
zadatke u smislu ovoga Zakona.
– *Stavljanje proizvoda na tržište* je prvo stavljanje proizvoda na tržište na
području Republike Hrvatske.
– *Stavljanje proizvoda u uporabu* je trenutak prve uporabe proizvoda u Republici
Hrvatskoj od strane krajnjeg korisnika.
– *Europska norma* je norma dostupna javnosti koju je prihvatila koja europska normirna organizacija.
– *Usklađena europska norma* je europska norma koja je pripremljena na temelju
ovlaštenja Europske komisije i objavljena u službenom glasilu Europskih
zajednica.
– *Hrvatska norma* je norma dostupna javnosti koju je prihvatilo hrvatsko
nacionalno normirno tijelo.
– *Akreditacija* označava postupak kojim neovisno akreditacijsko tijelo službeno
potvrđuje pravnoj ili fizičkoj osobi da je sposobna za obavljanje određenih
zadataka ocjenjivanja sukladnosti.
– *Ocjenjivanje sukladnosti proizvoda* je svaka radnja koja se odnosi na izravno
ili neizravno utvrđivanje jesu li ispunjeni odgovarajući bitni zahtjevi utvrđeni
tehničkim propisima koji se odnose na određeni proizvod.
– *Tijelo za ocjenjivanje sukladnosti* je o proizvođaču, njegovom ovlaštenom
zastupniku, uvozniku i distributeru neovisni laboratorij, potvrdbeno tijelo,
nadzorno ili drugo tijelo koje sudjeluje u postupku ocjenjivanja sukladnosti.
– *Prijavljeno tijelo* je tijelo za ocjenjivanje sukladnosti koje je nadležno
središnje tijelo državne uprave prijavilo Europskoj komisiji za obavljanje
postupaka ocjenjivanja sukladnosti.«

Članak 4.

U članku 4. riječi: »odredit će« zamjenjuju se riječju: »propisuju«.

Članak 5.

Članak 5. mijenja se i glasi:
»(1) Čelnici središnjeg tijela državne uprave u skladu sa svojim nadležnostima i
djelokrugu donose tehničke propise kojima propisuju tehničke zahtjeve za
proizvode ili skupine proizvoda (u daljnjem tekstu: proizvodi) te propisuju
postupke ocjenjivanja sukladnosti uključujući redovite i izvanredne preglede
proizvoda u uporabi radi:
– sigurnosti,
– zaštite života i zdravlja ljudi, životinja i biljaka,
– zaštite okoliša,
– zaštite potrošača i drugih korisnika,
– zaštite imovine.
(2) Čelnici središnjeg tijela državne uprave donose tehničke propise iz stavka
1. ovoga članka u skladu sa svojim nadležnostima, nakon prethodno pribavljenog
mišljenja ministra nadležnog za gospodarstvo.
(3) Kod donošenja tehničkih propisa iz stavka 1. ovoga članka uzimaju se u obzir
međunarodna načela i preuzete obveze iz međunarodnih ugovora radi sprječavanja
nepotrebnih zapreka u međunarodnoj trgovini.
(4) Tehničkim propisom odredit će se da se pretpostavlja da je proizvod sukladan
s bitnim zahtjevima tehničkih propisa ako je sukladan sa zahtjevima
odgovarajućih hrvatskih norma kojima su prihvaćene usklađene europske norme.
(5) Popis hrvatskih normi iz stavka 4. ovoga članka objavljuje u »Narodnim
novinama« središnje tijelo državne uprave nadležno za donošenje tehničkog
propisa.
(6) Čelnik nadležnoga središnjeg tijela državne uprave obavijestit će Europsku
komisiju o svakoj mjeri koju provodi na nacionalnoj razini u slučaju
nesukladnosti vezanih s nedostatcima u usklađenim europskim normama iz stavka 4.
ovoga članka.
(7) Ukoliko se utvrdi da proizvod koji zadovoljava zahtjeve hrvatske norme iz
stavka 4. ovoga članka ne zadovoljava zahtjeve određenih tehničkih propisa iz
stavka 1. ovoga članka ili da taj proizvod može ugroziti zdravlje i/ili
sigurnost korisnika ili drugih osoba, ta će se hrvatska norma brisati iz popisa
hrvatskih normi iz stavka 5. ovoga članka.
(8) Čelnik nadležnoga središnjeg tijela državne uprave iz stavka 1. ovoga članka
odmah će obavijestiti javnost o bilo kojoj od mjera iz stavka 6. i 7. ovoga
članka, objavljivanjem obavijesti u »Narodnim novinama«.«

Članak 6.

Članak 6. mijenja se i glasi:
»Tehničkim se propisima propisuju postupci ocjenjivanja sukladnosti za proizvode
za koje proizvođač, njegov ovlašteni zastupnik registriran u Republici Hrvatskoj
ili druga osoba koja stavlja proizvod na tržište i/ili u uporabu mora prije
njihova stavljanja na tržište i/ili u uporabu:
– osigurati provedbu postupaka ocjenjivanja sukladnosti proizvoda s propisanim
bitnim zahtjevima,
– izdati, odnosno osigurati izjavu o sukladnosti, izvještaj o ispitivanju te
potvrdu (certifikat) o sukladnosti (u daljnjem tekstu: isprave o sukladnosti),
– izraditi i čuvati tehničku dokumentaciju proizvoda u propisanom opsegu, obliku
i rokovima,
– osigurati označavanje proizvoda s propisanim oznakama sukladnosti.«

Članak 7.

Članak 7. mijenja se i glasi:
»(1) Na proizvode koji su sukladni s propisanim bitnim zahtjevima svih tehničkih
propisa koji se primjenjuju na te proizvode mora se staviti propisana oznaka
sukladnosti. Ukoliko to nije moguće, zbog prirode proizvoda, propisana oznaka
sukladnosti mora biti stavljena na omot i popratne dokumente kada tehnički
propis predviđa takve dokumente.
(2) Oblik, sadržaj i izgled oznake sukladnosti pravilnikom propisuje ministar
nadležan za gospodarstvo.
(3) Na proizvode koji nisu sukladni s propisanim bitnim zahtjevima i proizvode
za koje nije propisano označavanje oznakama sukladnosti ne smiju se stavljati
oznake sukladnosti.
(4) Zabranjeno je stavljati na proizvode oznake čiji bi sadržaj ili oblik mogao
navesti treće strane da ih zamjene za oznaku sukladnosti. Dopušteno je
stavljanje svih drugih oznaka pod uvjetom da se time ne smanjuje vidljivost i
čitljivost oznake sukladnosti.«

Članak 8.

U članku 8. stavku 1. riječi: »odredit će« zamjenjuju se riječju: »propisuje«.
Stavak 2. briše se.

Članak 9.

U članku 9. stavku 3. riječi: »uredit će« zamjenjuju se riječju: »propisuje«.

Članak 10.

U članku 10. podstavku 1. iza riječi: »osoblja« dodaju se riječi: »u
odgovarajućem proizvodnom području za koje je tijelo za ocjenjivanje sukladnosti
ovlašteno,«.
Podstavak 5. mijenja se i glasi:
»– mora sklopiti ugovor o osiguranju od odgovornosti, osim u slučaju kad je
odgovornost propisana drugim zakonom,«.
U podstavku 6., na kraju teksta briše se točka i dodaju riječi: »u skladu s
tehničkim i/ili drugim važećim propisima.«.

Članak 11.

Članak 11. mijenja se i glasi:
»(1) Tijela za ocjenjivanje sukladnosti mogu obavljati poslove ocjenjivanja
sukladnosti samo na temelju rješenja o ovlaštenju koje donosi čelnik nadležnoga
središnjeg tijela državne uprave koji je donio tehnički propis u slučaju kad su
tehničkim propisima propisani zahtjevi u skladu s člankom 10. ovoga Zakona.
(2) Smatra se da tijela za ocjenjivanje sukladnosti koja imaju potvrdu o
akreditaciji udovoljavaju članku 10. ovoga Zakona, s obzirom na opseg aktivnosti
i proizvoda obuhvaćenih akreditacijom.
(3) Rješenje iz stavka 1. ovoga članka može se vremenski ograničiti ili
vrijediti do ukidanja.
(4) Tijelo za ocjenjivanje sukladnosti mora ispunjavati za cjelokupno vrijeme
trajanja ovlaštenja zahtjeve iz članka 9. stavka 1. i članka 10. ovoga Zakona.
(5) Ako se utvrdi da je tijekom trajanja ovlaštenja tijelo za ocjenjivanje
sukladnosti prestalo ispunjavati propisane zahtjeve, čelnik nadležnoga
središnjeg tijela državne uprave koji je donio tehnički propis donosi rješenje
kojim se ovlaštenje ukida u dijelu u kojem je tijelo prestalo ispunjavati
uvjete.
(6) Protiv rješenja iz stavka 1. i 5. ovoga članka nije dopuštena žalba, ali se
može pokrenuti upravni spor.
(7) Čelnici nadležnih središnjih tijela državne uprave u skladu sa svojim
nadležnostima izvještavaju Europsku komisiju i ostale države članice o tijelima
za ocjenjivanje sukladnosti koje je ovlastilo za provedbu postupaka ocjenjivanja
sukladnosti i identifikacijskim brojevima koje im je dodjelila Europska komisija
(kao prijavljenom tijelu) te o svakoj promjeni vezanoj za ovlaštenje.«

Članak 12.

U članku 12. stavku 1. riječ: »određena« zamjenjuje se riječju: »ovlaštena«,
riječ: »dokumente« zamjenjuje se riječju: »isprave«, a riječ: »stavlja«
zamjenjuje se riječima: »namjerava staviti«.
U stavku 2. riječ: »dokumenata« zamjenjuje se riječju: »isprava«.

Članak 13.

U naslovu poglavlja iznad članka 13. i u članku 13. stavku 1. riječ:
»dokumenata« zamjenjuje se riječju: »isprava«, a riječ: »znakova« zamjenjuje se
riječju: »oznaka« u odgovarajućem rodu, broju i padežu.«

Članak 14.

Članak 14. mijenja se i glasi:
»(1) Ispunjavanje zahtjeva iz ovoga Zakona i propisa donesenih za njegovo
provođenje te propisa koji se primjenjuju na temelju članka 20. ovoga Zakona
nadziru inspekcijska tijela u skladu sa svojim djelokrugom.
(2) Nadležni inspektori imaju ovlaštenja za poduzimanje mjera koje proizlaze iz
pojedinih propisa koji se odnose na njihov rad, ovoga Zakona i pojedinoga
tehničkog propisa iz članka 5. i 20. ovoga Zakona.
(3) Osim ovlaštenja iz stavka 2. ovoga članka nadležni inspektori mogu:
– narediti da se utvrđene povrede zakona i tehničkih propisa otklone u određenom
roku,
– zahtijevati od proizvođača, njegovog ovlaštenog zastupnika i uvoznika sve
potrebne obavijesti i uvid u izdane isprave o sukladnosti te tehničku
dokumentaciju,
– ući u prostorije proizvođača, njegovog ovlaštenog zastupnika, uvoznika i
distributera ako se ukaže da je to nužno u svrhu sigurnosti, zaštite života i
zdravlja ljudi, životinja i biljaka, zaštite okoliša, zaštite potrošača, drugih
korisnika i zaštite imovine,
– obaviti odgovarajući pregled i ispitivanja proizvoda s obzirom na sukladnost s
propisima kad se oni stave na tržište, odnosno kad se počnu upotrebljavati,
– uzimati uzorke proizvoda i dati ih na ispitivanje i ocjenjivanje sukladnosti,
– narediti otklanjanje utvrđenih nesukladnosti,
– narediti da se proizvodi opskrbe propisanim oznakama ili da se oznake stave na
omot i popratne dokumente, odnosno da se uklone nedopuštene oznake,
– zabraniti stavljanje na tržište i/ili u uporabu, ograničiti stavljanje na
tržište i/ili u uporabu ili narediti povlačenje nesukladnih proizvoda s tržišta
i/ili iz uporabe i provesti dodatne mjere kako bi se osiguralo da se ta zabrana,
ograničenje ili povlačenje poštuje, poduzeti odgovarajuće mjere kako bi
upozorili korisnike o svakom proizvodu za koji su utvrdili da predstavlja
opasnost i surađivati s proizvođačem, njegovim ovlaštenim zastupnikom, uvoznikom
i distributerom u postupcima koji bi mogli spriječiti ili smanjiti opasnost
uzrokovanu proizvodima koje su isti učinili dostupnima,
– obavijestiti tijelo državne uprave koje je nadležno za primjenu propisa za
određeni proizvod radi poduzimanja radnje iz njegove nadležnosti,
– narediti uništavanje nesukladnih proizvoda ako je to nužno za zaštitu zdravlja
i sigurnosti ljudi.
(4) Ako nadležno inspekcijsko tijelo ne raspolaže potrebnim stručnim znanjem ili
opremom za provedbu pregleda ili ispitivanja iz prethodnog stavka, provedbu
pojedinih radnji u okviru inspekcijskog nadzora može povjeriti stručnoj
ustanovi, koja nije bila uključena u ocjenjivanje sukladnosti istog proizvoda
prije stavljanja na tržište i/ili u uporabu.
(5) Troškove inspekcijskoga postupka (troškovi ispitivanja i provjere
sukladnosti proizvoda i drugi troškovi u vezi s inspekcijskim nadzorom) koji su
nastali pri provedbi nadzora snosi pravna ili fizička osoba koja je stavila
proizvod na tržište i/ili u uporabu ako se pokaže da proizvod nije bio sukladan
s bitnim zahtjevima.
(6) U slučaju da se utvrdi da proizvodi koji su sukladni tehničkim propisima iz
članka 5. stavka 1. ovoga Zakona, a koji su pravilno ugrađeni, održavani te se
upotrebljavaju za predviđenu namjenu, mogu ugroziti zdravlje i/ili sigurnost
korisnika ili drugih osoba, tijelo državne uprave iz članka 5. stavka 1. ovoga
Zakona poduzet će mjere za povlačenje takvih proizvoda s tržišta, odnosno
zabranu ili ograničenje njihovog stavljanja na tržište i/ili u uporabu.«

Članak 15.

Članak 15. mijenja se i glasi:
»Vlada Republike Hrvatske propisat će uredbom način i postupak razmjene
informacija s drugim državama i međunarodnim organizacijama u području norma,
tehničkih propisa i postupaka ocjenjivanja sukladnosti te propisa o uslugama
informacijskog društva.«

Članak 16.

U članku 16. stavku 1. riječi: »od 2.000,00 do 100.000,00 kuna« zamjenjuju se
riječima: »od 50.000,00 do 250.000,00 kuna«, a riječi: »od 300,00 do 10.000,00
kuna« zamjenjuju se riječima: »od 5.000,00 do 15.000,00 kuna«.
Dodaje se novi podstavak 1. koji glasi:
»- ne provodi tehničke propise iz članka 5. i 20. ovoga Zakona,«.
Dosadašnji podstavci 1. i 2. postaju podstavci 2. i 3.
U dosadašnjem podstavku 3., koji postaje podstavak 4., riječi: »na proizvode
koji su sukladni s propisanim tehničkim zahtjevima« brišu se.
Dosadašnji podstavci 4., 5. i 6. postaju podstavci 5., 6. i 7.
U stavku 2. riječi: »od 300,00 do 10.000,00 kuna« zamjenjuju se riječima: »od
5.000,00 do 15.000,00 kuna«.

Članak 17.

U članku 17. riječi: »normizaciju i« brišu se, a riječi: »donosit će« zamjenjuju
se riječju: »donosi«.

Članak 18.

Članak 18. mijenja se i glasi:
»Vlada Republike Hrvatske donijet će uredbu iz članka 15. ovoga Zakona u roku od
šest mjeseci od dana stupanja na snagu ovoga Zakona.«

Članak 19.

U članku 20. dodaje se stavak 2. koji glasi:
»(2) Postupke dokazivanja kvalitete proizvoda koji su određeni preuzetim
tehničkim propisima iz stavka 1. ovoga članka mogu provoditi pravne osobe
registrirane za odgovarajuću djelatnost i ovlaštene od strane nadležnog čelnika
tijela državne uprave sukladno njegovu djelokrugu, ako za te postupke nema
pravnih osoba ovlaštenih na temelju ovoga Zakona, odnosno drugih zakona.«

Članak 20.

(1) Ministar nadležan za gospodarstvo donijet će pravilnik iz članka 7. stavka
2. ovoga Zakona u roku od šest mjeseci od dana stupanja na snagu ovoga Zakona.
(2) Do donošenja pravilnika iz članka 7. stavka 2. ovoga Zakona na oblik i
izgled oznake sukladnosti primjenjuju se odredbe članka 4. Pravilnika o izgledu
i upotrebi potvrdbenog (certifikacijskog) znaka (»Narodne novine«, br. 88/98. i
165/98.).
(3) Obvezuju se nadležni ministri da usklade tehničke propise donesene na
temelju ovoga Zakona i zakona kojima se uređuje područje telekomunikacija,
pomorskog prometa i građenja s propisom iz stavka 1. ovoga članka u roku od tri
mjeseca od dana njegova stupanja na snagu.

Članak 21.

Ovaj Zakon stupa na snagu osmoga dana od dana objave u »Narodnim novinama«, osim
odredbe članka 5. stavka 6. i članka 11. stavka 7. ovoga Zakona koji stupaju na
snagu na dan prijama Republike Hrvatske u Europsku uniju ili stupanja na snagu
međunarodnog sporazuma o ocjeni sukladnosti i prihvaćanju industrijskih
proizvoda (ACAA), ako ta činjenica nastupi prije.

Klasa: 383-01/07-01/01
Zagreb, 13. srpnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 79/2007-2492
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)